*A határozati javaslat elfogadásához*

*a Mötv. 50. §-a alapján.* ***minősített*** *többség szükséges,*

*az előterjesztés* ***nyilvános ülésen tárgyalható****!*

*83. számú előterjesztés*

Bátaszék Város Önkormányzata Képviselő-testületének 2018. április 24-én,

16,00 órakor megtartandó ülésére

*Bátaszék Város Önkormányzata 2018. évi zárszámadási rendeletének jóváhagyása*

|  |
| --- |
| **Előterjesztő:** Dr. Bozsolik Róbert polgármester **Készítette:** Mórocz Zoltán pénzügyi irodavezető **Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**valamennyi bizottságPénzügyi és Gazdasági Bizottság: 2019. 04. 23.KOIS Bizottság: 2019. 04. 23.Szociális Bizottság: 2019. 04. 23. |

**Tisztelt Képviselő-testület!**

 *Az államháztartásról szóló 2011. évi CXCV. törvény (a továbbiakban: Áht.) 91. § (1) bekezdésének első mondata* alapján – „***A helyi önkormányzat költségvetésének végrehajtására vonatkozó zárszámadási rendelet tervezetét a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen……”,***

Bátaszék Város Önkormányzata 2018. évi gazdálkodásának végrehajtásáról szóló beszámolót az alábbiak szerint terjesztjük elő:

### Önkormányzati feladatellátás általános értékelése

2018. évben az önkormányzat legfontosabb és legnehezebb feladata meglévő intézményeinek működtetése volt. Intézményeink ugyan szigorú gazdálkodással, de egész év során működőképesek voltak, feladataikat megfelelő színvonalon látták el.

**2018. évi intézményi, nevelési feladatellátás**

**Bátaszéki Mikrotérségi Óvoda, Bölcsőde és Konyha**

Az óvodai és bölcsődei nevelő munka szervezésének szabályait az 1992. évi XXXIII. tv. a közalkalmazottak jogállásáról, a 2011. évi CXC. tv. a nemzeti köznevelésről, az 1997. évi XXXI. tv. a gyermekek védelméről és a gyámügyi igazgatásról, valamint az e törvényekhez kapcsolódó kormány és miniszteri rendeletek szabályozzák, és egyben meghatározzák a jövő nevelési irányát.

A Bátaszéki Mikrotérségi Óvoda, Bölcsőde és Konyha többcélú intézmény (köznevelési, szociális) három óvodából, egy bölcsődéből és két főzőkonyhából tevődik össze. Önállóan működő költségvetési szerv.

Az intézmény fenntartási és működési költségeit a naptári évre összeállított költségvetés irányozza elő, amelyet a Bátaszéki Mikrotérségi Óvoda és Bölcsőde Intézményfenntartó Társulása hagy jóvá.

1. **Épületfeltételek, kihasználtság (felújítás)**

Az intézmény 2018. szeptember 1-jétől kibővülve az Alsónánai tagóvodával, 4 óvodai feladat ellátási helyen végzi a nevelőmunkát. A bölcsőde 2 csoporttal, közvetlen összeköttetéssel, a székhely óvodával található. A konyhai egységünk az általános iskola épületében üzemel.

**Óvodák**

Bátaszéken 9 csoportban, Alsónyéken, Alsónánán és Pörbölyön 1-1 csoportban kerültek a gyerekek elhelyezésre. A tízedik csoportszoba reggel 6.00-7.00-ig az ügyeletes szoba, itt várja a korán érkezőket az ügyeletes pedagógus. Valamint a tehetséggondozó és fejlesztő foglalkozásoknak ad helyet délelőtt és délután egyaránt.

Az óvodák külső és belső képe megfelelő, rendezett.

Külön foglalkoztató helyiség található a logopédus és a gyógy testnevelő számára, amelyek Bátaszéken a „régi” épületrészben funkcionálnak.

Só szobánkat maximálisan kihasználjuk, nem csak az óvodások, a bölcsődések is rendszeresen élvezik jótékony hatását.

**Bölcsőde**

Az óvodával párhuzamos utcáról külön bejárattal, de folyosó összeköttetéssel működik bölcsődénk. Mindkét csoportban maximális feltöltöttséggel folyik a nevelő- és gondozómunka. A berendezés a gyermekek életkorának megfelelő, újszerű. A játékeszközök biztosítottak, az udvari játékok megfelelőek.

**Konyha**

A főzőkonyha az általános iskola épületében üzemel, innen kerül az étel az intézményekbe.

A konyhai eszközökkel való ellátottság alapvetően biztosított. Az elavult konyhai berendezések korszerűbb eszközökre történő cseréjére a pénzügyi források rendelkezésre álltak.

A tanév befejeztével az éves nagytakarítást és tisztasági meszelést vállalkozóval végeztettük el.

Az ételszállítást a Német Nemzetiségi Önkormányzat tulajdonában lévő,(a MOB mint üzembentartó) Opel Vivaro gépkocsival oldjuk meg.

1. **Eredményeink az épület állagának megóvása területén; felújítás, beruházás**

A csoportszobák és az óvodák, bölcsőde belső környezeti feltételeinek javítása, állagának megőrzése fontos feladat. Ebben az évben is sikerült állagmegőrző, felújító munkálatokat végeznünk.

Beruházások

Bátaszék óvoda és bölcsőde:

* számítógép 110.000 Ft
* takaró fólia homokozókra 60.000 Ft
* polc a vezető helyettesi irodába 23.000 Ft
* mosogatógép a tálalókonyhába 1.207.000 Ft
* hűtőszekrény, vízforraló 42.000 Ft
* porszívó a bölcsődébe 34.000 Ft

 Alsónyéki óvoda:

* fémpolcos állvány 88.000 Ft
* mosógép 90.000 Ft

Pörbölyi óvoda:

* csúszda 229.000 Ft

Főzőkonyha Pörböly:

* konyhai eszközök 42.000 Ft
* tűzhely 70.000 Ft

Főzőkonyha Bátaszék:

* ételszállító edények 147.000 Ft
* ebédlői székek 3.171.000 Ft
* számítógép 110.000 Ft

Alsónána:

* asztal 21.000 Ft
1. **Személyi feltételek**

A pedagógusok és más alkalmazottak létszáma a feladat ellátására a törvényben leírtak szerint elegendő volt.

|  |  |
| --- | --- |
| **2018.09.01. álláshelyek**Jogviszonyban lévő összes pedagógus Ebből: intézményvezető  | 251 |
| Dajka | 12 |
| Pedagógiai asszisztens | 3 |
| Óvodatitkár | 1 |
| Takarító  | 0,5 |
| Bölcsődei dolgozó | 5 |
| Óvodai tálaló: | 1,5 |
| Konyhai dolgozó ebből: Bátaszék főzőkonyha  Gimnáziumi tálaló: Pörböly főzőkonyha | 16,5140,52 |
| munkaidő kedvezményből | 0,19 |
| összesen | 64,69 |

1. **Gyermekek létszáma**

 Beírt létszám 2018. március 01-jén

|  |  |
| --- | --- |
| Bátaszék | 233 fő |
| Alsónyék | 21 fő |
| Pörböly | 20 fő |
| Bölcsőde | 24 fő |
| **összesen** | **298 fő** |

**Óvodába beiratkozók száma 2018. április: 52**

Bátaszékre: 46

Alsónyékre: 3

Pörbölyre: 3

**Iskolai beiratkozás**

|  |  |  |
| --- | --- | --- |
|  | Iskolába beiratkozott | Óvodában maradt |
| Bátaszék | 60 | 20 |
| Alsónyék | 2 | 2 |
| Pörböly | 5 | 3 |
| **Összesen** | **67** | **25** |

1. **Bérjellegű és a dologi költségek alakulása, a szakmai feladat elláthatósága**

Üres álláshellyel intézményünk nem rendelkezik, a jogszabályok és önkormányzati döntésnek megfelelően az engedélyezett létszámkeret alapján végeztük munkánkat. Fenntartói döntés alapján az engedélyezett létszámkeret intézményi szinten 64,69 álláshely volt.

Dologi kiadásokra biztosított előirányzatok lehetővé tették a szakmai munka színvonalas ellátását.

A nagycsoportosok úszásának/vízhez szoktatásának óradíját, valamint valamennyi gyermek személyes higiéniájához használt tisztasági szerek beszerzését az intézmény költségvetése 2018-ban is tartalmazta. A másik fontos terület a foglalkozásokhoz szükséges szakmai anyagok, játékok, fejlesztőjátékok beszerzése.

A napi működés feltételeinek biztosításához elengedhetetlen anyagokat vásároltuk csak meg, a dolgozók is keresték a takarékos és ésszerű megoldásokat.

Egy esetben szükségessé vált dajka helyettesítése külső munkaerővel több hónapos táppénz miatt.

1. **A nevelőmunka eredményei:**

Tartalmas, eseménydús, változásokban, újításokban, programokban és megoldandó feladatokban bővelkedő év volt 2018.

A stratégiai és operatív dokumentumokban megfogalmazott célok, feladatok – a csoport, valamint a kiemelt figyelmet igénylő gyermekek adottságait figyelembe véve – megjelentek a pedagógusok tervező munkájában és annak ütemezésében.

A pedagógiai munka megfelelt az éves tervezésben foglaltaknak, az esetleges eltérések indokoltak. A teljes pedagógiai folyamat követhető volt a tevékenységi tervben, a csoportnaplókban, valamint a gyermeki produktumokban.

Az intézmény óvodáinak 6 csoportjában kompetencia alapú nevelés, 3 csoportban német nemzetiségi nevelés folyik.

A gyermekek örömmel jártak óvodába, ez látványosan a nagycsoportosoknál volt érzékelhető, miután a pihenést követően szervezett tevékenységeket végezhettek.

A nyár során az elmúlt évekhez képest lényegesen több gyermek vette igénybe az óvodai ellátást.

**Nehézségei**:

A gyerekek fejlettségi szintjében, neveltségében nagyobb eltérések mutatkoznak, mint régebben, egyre több a szélsőséges viselkedésforma. Egyre több az agresszióra hajlamos gyermek, akik nem könnyítik meg a tartalmas játékidő kialakulását. Nem egyszerű biztosítani a jól nevelt vagy szerény, visszahúzódó kisgyermekek számára a nyugodt, kiegyensúlyozott légkört. A szülők a nevelés nagyobb mértékét hárítják az óvodára.

**Továbbképzések:**

A nevelési év elején elkészült az intézmény továbbképzési programja és terve. Az éves terv alapján a pedagógusok részt vettek továbbképzéseken, amelyek témái pedagógiai programunk megvalósításához kapcsolódtak. Az intézmény mindenkori költségvetésének függvényében kerültek meghatározásra a továbbképzések támogatásának lehetőségei.

**Belső továbbképzés** szervezése is történt, minden pedagógus számára kötelező jelleggel. Négy foglalkozást tekinthettek meg, négy óvónőnél tettek látogatást a kollégák. A reflexiókat a csoportnaplókban rögzítették.

**Minősítések:**

Három pedagógus vett részt sikeresen pedagógus II. minősítő eljáráson.

**Gondozási Központ**

A Gondozási Központ működési köre a tavalyi évben kiterjedt a család- és gyermekjóléti szolgáltatás esetében Bátaszék város, Alsónána, Alsónyék, Báta és Sárpilis községek, a házi segítségnyújtás, a jelzőrendszeres házi segítségnyújtás esetében Bátaszék város, Alsónána, Alsónyék, Báta, Pörböly, Sárpilis és Várdomb községek, az étkeztetés esetében Bátaszék város, a nappali ellátás esetében Bátaszék város, Alsónyék, Alsónána, Pörböly, Sárpilis, Várdomb községek, a védőnői szolgáltatás esetében Bátaszék város, valamint Alsónyék és Pörböly községek közigazgatási területére, míg a központi házi orvosi ügyelet esetében Bátaszék város, Alsónána, Alsónyék, Báta, Mórágy, Pörböly és Várdomb községek közigazgatási területére.

***Tárgyi feltételek***

Intézményünk a szociális, gyermekvédelmi-gyermekjóléti és egészségügyi feladatokat négy külön álló épületben látja el.

A székhely épületben, a Család- és Gyermekjóléti Szolgálat, Jelzőrendszeres házi segítségnyújtás, a telephelyeken a Védőnői Szolgálat, Nappali ellátás, Étkeztetés, Házi segítségnyújtás, Központi házi orvosi ügyelet feladatellátása történik.

Valamennyi épület akadálymentesített.

A nappali ellátás épületét kivéve, az intézmény technikailag megfelelően felszerelt. A jó eszközellátottságunk a céltudatos, előrelátó gazdálkodásnak köszönhető. Fontos cél, a tárgyi feltételek színvonalának megőrzése, az elavult technikai eszközök folyamatos cseréje.

Minden munkavállaló számítógéppel és internet eléréssel rendelkezik. A nyomtatási, telefonálási, faxolási lehetőség mindenki számára biztosított.

A társult településekre történő kijárás, intézményi kerékpárral vagy a munkavállaló saját gépjárművével történik.

Az útiköltséget intézményünk megtéríti a dolgozó részére.

Helyben a családokhoz történő kijáráshoz, szolgálati kerékpár áll a munkavállalók rendelkezésére, akiknek a jogszabályi előírásoknak megfelelően, munkaruhát és védőruhát is biztosítunk.

A nappali ellátás épületének felújítása sürgető feladat. A hatékonyabb energia felhasználás érdekében, szükség lenne a nyílászárók cseréjére. A padozat javítása a klubhelyiségben ideiglenesen megtörtént, ipari padlószőnyeg burkolatot kapott, valamint a festési, mázolási feladatokat végeztettük el. A bútorzat elavult, elrongálódott. Az udvari részen található irodaépület szerkezeti állapota 2 éve folyamatosan romlott, repedés keletkezett az épület egészén végig, amely miatt életveszélyessé vált, ezért 2019. januárban le kellett bontani az épületet.

*Személyi feltételek*

A tavalyi évben a család- és gyermekjóléti szolgáltatás feladatait három családsegítő látta el, heti 40 órában. 1 fő családsegítő 2018.01.01.-2018.12.31-ig helyettesítő feladatokat végzett, heti 30 órában, amire nagy szükség volt a Szolgálatnál. Több alkalommal előfordult, hogy a két kisgyermekes kollega egyszerre maradt otthon beteg gyermekével.

Az adminisztrációs feladatokat egy fő adminisztrátor végezte, heti 30 órában. Valamennyi munkavállaló a jogszabályban előírt szakképesítéssel rendelkezik.

Az idős ellátás területén, a személyi feltételek a jogszabályi előírásoknak megfelelnek. Valamennyi munkavállaló szakképzett. A tavalyi évben a helyettesítési feladatok zökkenőmentes ellátását is sikerült megoldani szakképzett gondozóval, valamennyi településen.

Bátaszéken a házi segítségnyújtást 2018.09.01.-től 4 gondozó látja el a korábbi 3 fő helyett. Sárpilisen 1 fő (napi 6 órában), Bátán 2 fő (1 fő teljes munkaidőben, 1 fő napi 4 órában), Várdombon 2 fő (1 fő teljes munkaidőben, 1 fő napi 4 órában), Alsónyéken1 fő (napi 6 órában) és Pörbölyön 1 fő (napi 4 órában) végzi a gondozási tevékenységet.

A védőnői ellátásban, a meglévő négy körzetből, háromban helyettesítéssel láttuk el a feladatokat. Egy körzetben van állandó helyettes, a másik kettőben folyamatos személyi változással tudtuk csak biztosítani, a védőnői munka végzését.

*Továbbképzés*

Az év elején elkészítettük az intézmény továbbképzési tervét. A tavalyi évben

Kreditpontot biztosító képzéseken összesen 12 fő vett részt. 2 fő végezte el a Megyei Kormányhivatal által szervezett HEP referensi képzést, mely képesítés megszerzésének feltétele volt Bátaszék város új helyi esélyegyenlőségi programjának kidolgozásában való aktív részvétel.

***Család- és Gyermekjóléti Szolgálat szakmai feladatai***

A szakmai munkában a családsegítés feladatait továbbra is a szociális igazgatásról és szociális ellátásokról szóló 1993. évi III. törvény, míg a gyermekjóléti szolgálat és központ feladatait a gyermekek védelméről és a gyámügyi igazgatásról szóló 1997. évi XXXI. törvény tartalmazza.

A Szolgálat feladata a település területén élő szociális és mentálhigiénés problémák miatt veszélyeztetett, illetve krízishelyzetbe került személyek és családok életvezetési képességének megőrzése, az ilyen helyzethez vezető okok megelőzése, a krízishelyzet megszüntetésének elősegítése, valamint a gyermekek testi, lelki egészségének, családban történő nevelkedésének elősegítése.

Az ellátást a településen élők ingyenesen vehetik igénybe.

A Szolgálatnál a tavalyi évben összesen 623 ügyfél fordult meg. Ebből 258 fővel dolgoztunk együttműködési megállapodás alapján, 365 ügyféllel egyszeri segítségnyújtás formájában foglalkoztunk.

***A szolgálatnál 2018-ban megjelentek száma***

|  |  |  |
| --- | --- | --- |
| **Település** | **együttműködési megállapodás alapján****gondozottak száma** | **egyszeri segítés keretében és tanácsadottként megjelentek száma** |
| **Bátaszék** | 131 | 263 |
| **Alsónyék** | 10 | 11 |
| **Alsónána** | 10 | 17 |
| **Báta** | 61 | 49 |
| **Sárpilis** | 46 | 25 |

A mindennapi munkánk során tapasztaljuk, hogy egyre több család kerül válsághelyzetbe a munkahely elvesztése, és az egyre súlyosbodó anyagi problémák miatt. Emiatt a párkapcsolatban, házastársi viszonyban élő gyermekes családok több esetben igen nagy bizonytalanságban élik mindennapi életüket. Továbbra is magas a gyermekneveléssel kapcsolatos problémák száma, amelyek leginkább a kamaszkorban jelentkeznek.

Munkánk során egyaránt előfordult felvilágosítás, tanácsadás, ügyintézés, lelki-mentális esetkezelés, családi-párkapcsolati problémák kezelésében történő segítségnyújtás, gyermeknevelési nehézségek megoldásában való közreműködés, életviteli problémák rendezésében történő segítségnyújtás, vagy hosszú távú együttműködésben megvalósuló segítő folyamat, (szociális segítő munka) a probléma mélységétől függően.

Bátaszéken a 2018-ban kettő esetmenedzser látta el a hatósági eljárásokhoz szükséges feladatokat. Az esetmenedzserek különböző napokon keresték fel a településen élő, gondozott családokat.

Kiemelkedően fontos a terepmunka, ezt a családlátogatások száma is mutatja:

|  |  |
| --- | --- |
| település | családlátogatások száma |
| Bátaszék | 392 |
| Alsónána | 105 |
| Alsónyék | 117 |
| Báta | 371 |
| Sárpilis | 151 |

***Prevenciós tevékenységek***

- Az előző évekhez hasonlóan június közepétől, augusztus végéig nyári játszóházat működtettünk. A programok között volt kézműves foglalkozás, sziklamászás, sportvetélkedő, habparti, lovaglás, uszodalátogatás, szabadban főzés, valamint több alkalommal szerveztünk kirándulásokat.

- Karácsonykor játékokat, édességet és tartós élelmiszert gyűjtöttünk, melyeket szétosztottunk a rászoruló családoknak és gyermekeknek. 140 gyermeknek és 150 családnak tudtuk szebbé és könnyebbé tenni a Karácsonyi ünnepet.

- Több alkalommal tartottunk nagyszabású ruhabörzét, valamint bútorfelajánlásokat juttattunk el a nehéz helyzetben lévő családoknak.

***Jelzőrendszeres házi segítségnyújtás***

A jelzőrendszeres házi segítségnyújtás keretein belül biztosítjuk, az ellátott személyek segélyhívása esetén, az ügyeletes gondozó helyszínen történő haladéktalan megjelenését, (a hívástól számított 30 percen belül) a segélyhívás okául szolgáló probléma megoldása érdekében szükséges azonnali intézkedések megtételét, szükség esetén további, az egészségügyi és szociális alap- és szakellátás körébe tartozó ellátás kezdeményezését. Azonnali intézkedés okául szolgáló probléma alatt, különböző krízis helyzeteket értünk, elsősorban balesetet, pszichés és szomatikus problémákat, és egyéb veszélyhelyzetek elhárítását-megelőzését. Az intézkedés, a közvetlen vészhelyzet elhárításán felül, krízishelyzetből származó olyan tevékenységek körét is magában foglalja, amelyek, a gondozott megszokott életvitelének fenntartását szolgálják.

2018.12.31-én 60 készülékkel működött a rendszer. A központ a Szivárvány Idősek Otthonában kapott helyet. A feladatot ügyeleti rendszerben, 3 fő bátaszéki gondozó, illetve 1 fő nyugdíjas kolléga látja el, heti váltásban.

***A 2018. évi segélyhívási összesítő***

|  |  |  |  |  |
| --- | --- | --- | --- | --- |
| **település neve** | **ellátásban részesülők száma** | **kihelyezett készülékek száma** | **segítségnyújtást igénylő riasztások száma** | **téves riasztások** |
| **Bátaszék** | **72** | **60** | **115** | **21** |

***Étkeztetés***

Az étkeztetés keretén belül napi egyszeri meleg ételt biztosítunk azoknak a szociálisan rászorulóknak, akik koruk, egészségi állapotuk miatt, önmaguknak, illetve önmaguk és eltartottjaik részére tartósan vagy átmeneti jelleggel nem képesek ezt biztosítani.

Az ellátás megszervezésével lehetővé válik, hogy a településen élő rászorult személyek munkanapokon,- naponta egyszer a megfelelő mennyiségű, minőségű meleg ételhez jussanak.

*Az étkeztetés biztosítása:*

*Házhoz szállítással* - Városunkban gépjárművel történik az étel házhoz szállítása.

*Elvitellel*

* az igénybe vevő viszi el az ételt,
* az igénybe vevő által megbízott személy viszi el az ételt.

Az éthordók megtöltéséről a főzőhely gondoskodik. Így a mennyiségi kifogásra vonatkozó panaszok nagy részét sikerült kiküszöbölnünk. A megtöltött éthordókat a nappali intézménybe szállítják 11:45-ig, ahol az elvitellel étkezők hozzájuthatnak ebédjükhöz és egy időben megkezdődik az ebédek lakásra történő kiszállítása.

A klub tagok részére, a helyben étkezés 12:00-12:30 óra között történik.

Az étel szállítását, szerződés alapján egy vállalkozó végzi.

Az elmúlt évben díjemelés nem történt a szolgáltatásban.

A tavalyi évben az étkeztetés szolgáltatását 128 fő vette igénybe. Az éves átlagot tekintve naponta 106 főnek biztosítottunk ebédet, ebből átlagosan 81 főnek szállítottuk naponta házhoz az ételt, így a kiszállítás tekintetében teljes kihasználtsággal működik a szolgáltatás.

***2018-ban az étkeztetést igénybe vevők száma***

|  |
| --- |
| **Étkeztetés** |
|
| **hónapok** | **napok száma** | **klub étkezők** | **elvitellel**  | **szociális****étkezők** | **összesen** | **Átlag** |
| 1 | 22 | 249 | 239 | 1786 | 2274 |   |
| 2 | 20 | 237 | 228 | 1682 | 2147 |   |
| 3 | 20 | 260 | 225 | 1661 | 2146 |   |
| 4 | 20 | 272 | 214 | 1672 | 2158 | 104,34 |
| 5 | 21 | 289 | 225 | 1733 | 2247 |   |
| 6 | 21 | 283 | 240 | 1700 | 2223 |   |
| 7 | 22 | 313 | 229 | 1709 | 2251 |   |
| 8 | 22 | 312 | 235 | 1741 | 2288 |   |
| 9 | 20 | 308 | 228 | 1597 | 2133 |   |
| 10 | 22 | 297 | 282 | 1879 | 2458 |   |
| 11 | 20 | 279 | 256 | 1780 | 2315 |   |
| 12 | 17 | 244 | 218 | 1477 | 1939 |   |
| **összesen** | **251** | **3343** | **2819** | **20417** | **26579** | 105,89 |

Étkeztetés igénybevétele 2018. évben

Az étkeztetés feladatait 1 fővel látjuk el, akinek a feladatai jelentősen nőttek az igénybevevői létszám emelkedésével, illetve az igénybevevők korának emelkedése miatt, nagyos sok energiát kell fordítani az éthordók tisztántartására.

Díjhátralék egy ellátott esetében keletkezett a 2018. évben 23 920 Ft összegben, aki nehéz szociális helyzetére hivatkozva maradt el a befizetéssel.

***Házi segítségnyújtás***

A házi segítségnyújtást igénybe vevők száma 2018.12.31-én 96 fő volt. Az év folyamán 130 idős ellátását segítettük.

Bátaszék: 42 fő, Báta: 17 fő, Alsónyék: 6 fő, Sárpilis: 6 fő, Pörböly: 8 fő, Várdomb: 17 fő. Alsónánán a tavalyi évben nem volt igénybe vevő.

A gondozók feladatai közé tartozik, a személyi gondozás körébe sorolható tevékenységek, (pl: fürdetés, öltöztetés, gyógyszerelés) valamint a szociális segítéshez sorolt háztartási, illetve háztartáspótló segítségnyújtás (vásárlás, takarítás, mosás, gyógyszeríratás).

A házi segítségnyújtásban egyre több az olyan egyedülálló, magas gondozási szükségletű ellátott, akikhez naponta 2-3 alkalommal mennek a gondozók. Az idősek közül többen teljes ellátásra szorulnak, ezért egyidejűleg több szolgáltatást is igénybe vesznek.

***Nappali ellátás***

A nappali ellátásban a megállapodással rendelkező igénybevevők száma 2018.12.31-én 51 fő volt, naponta átlagosan 30 fő vette igénybe az ellátást. Rendszeres szállítást 12 fő vesz igénybe mozgáskorlátozottsága miatt.

|  |  |
| --- | --- |
| **nappali ellátásban megállapodással rendelkezők száma** | **2018.év/fő** |
| nő | 42 |
| férfi | 9 |
| **összesen:**  | **51** |

Az intézményi szolgáltatások a következők: napi egyszeri meleg étel biztosítása, szükség szerinti egészségügyi ellátás, mindennemű ügyintézés segítése, szabadidős programok szervezése, pszichés gondozás, fizikai ellátás: mosás, ruhajavítás, személyi higiénia biztosítása, családi kapcsolatok ápolása.

A tavalyi évben sok színes program várta a nappali intézmény tagjait.

***Nappali ellátás 2018. évi program naptára***

|  |  |  |
| --- | --- | --- |
| **megvalósítás dátuma** | **program témája** | **meghívott vendég** |
| január 25. | Látásvizsgálat és portré-fotózás | Molnár Réka optometristaMüller Éva fotós |
| február 22. | Az év madara, az év hüllője és év fája 2018-ban- természetvédelmi előadásCsöröge sütés, farsangi álarc készítése | Nagy Sándor – MME dombóvári csoport vezetője konduktor  |
| Március 22. | Vers mindenkinek | Csötönyi László – Bátaszékért Marketing Nonprofit Kft. ügyvezetője |
| április 26. | Föld napja rajzkiállítás, csatlakozás a MME Madárbarát Munkahely programjához | Rajzpályázat, Görcs Péter művészettörténeti előadása  |
| május 24 | textil- és baba kiállítás | Vassné Ill Teréz |
| június 30 | Tájékoztatás a Posta szolgáltatásairól | Heimné Emmert Zsuzsanna |
| július 28 | Csobogó avató ünnepségtámogatók és önkéntesek köszöntése | fuvola- Schróth Kingamesemondó- Erős Ágnes |
| augusztus 25. | Nyárzáró kerti mulatság | Topánka Mihály |
| szeptember 21. | Érdekességek anyanyelvünk világából | László János |
| október 27. | Hazafiságról a költészeten keresztül | László János |
| november 29. | Időskori bio-és komplementer szerek alkalmazási lehetőségei | Mészárosné Székely Viola |
| december 13. | Karácsonyi vásár, Karácsonyi műsor  | Bognár Cecil |

A heti terv, minden napra hasznos elfoglaltságot kínált a tagoknak.

***A nappali ellátás heti programterve***

|  |  |  |  |
| --- | --- | --- | --- |
| **napok** | **program** | **időpont** | **program vezetője** |
| **hétfő** | Ülőtorna | 900-1000 | Kis Eszter |
| **kedd** | Felolvasás | 1000-1100 | Sági Lajosné Ica |
| **szerda** | Kártya-parti, társas játékok | 900-1000 | Fleisz Lászlóné |
| **csütörtök** | Havi program | Minden hó 4. csütörtök 900-1100 | Vendég előadók |
| **péntek** | Katolikus hittanReformátus hittan | 900-1000 | Jagicza Józsefné, Molnárné RékaDiószeginé Halász Orsolya, Komonyi Orbán |

***Védőnői Szolgálat***

A védőnői szolgálat az egészségügyi alapszolgáltatás részeként, a családok egészségének megőrzésére, segítségére irányuló preventív tevékenység, valamint a betegség kialakulásának, az egészségromlásnak a megelőzése érdekében végzett egészségnevelés.

Bátaszéken négy vegyes körzetben történik a feladat ellátása.

A védőnő által ellátott feladatok:

* Körzethez tartozó nevelési-oktatási intézményekbe járó gyermekek gondozása
* Nővédelem
* Védőnői méhnyakszűrés végzése
* Várandós anyák gondozása
* Gyermekágyas anyák gondozása
* 0-6 éves korú gyermekek gondozása
* Oktatási intézménybe nem járó tanköteles korú gyermekek gondozása

A védőnők 2018-ban 363 családdal álltak kapcsolatban: 100 kismamát és 437 gyermeket gondoztak.

2018-ban Bátaszéken 90 fő, Alsónyéken 7 fő, Pörbölyön 3 fő várandós anya állt gondozás alatt.

Bátaszéken 372, Alsónyéken 42 és Pörbölyön 23 fő 0-6 éves gyermek állt gondozás alatt.

A 2017/2018-es tanévben a Védőnői Szolgálat Bátaszéken az általános iskolában 483 gyermeket, a gimnáziumban 213 gyermeket, Pörbölyön 25 gyermeket gondozott.

A 2018-as évben nem történt méhnyakszűrő vizsgálat, mert a feladatellátásra képesítéssel rendelkező védőnők gyermekvállalás miatti tartós távolléten vannak. 2019. évben egy védőnő szerzi meg a vizsgálat elvégzéséhez szükséges szakképesítést.

***Központi háziorvosi ügyelet***

A központi háziorvosi ügyeletben hét orvos és nyolc asszisztens látja el a feladatokat. Az ügyelet ellátása a Gondozásai Központ vezetője által készített ügyeleti rend szerint történik. Minden hónap 5-ig eleget tettünk jelentési kötelezettségeinknek.

Egész éven át biztosított volt az intézmény folyamatos feladatellátása, és működése. A szakmai színvonal megőrzéséhez és tovább fejlesztéséhez a dolgozók szakmai továbbképzéseken, konferenciákon, szakmai műhelyeken vettek részt.

Az intézmény minden épületén állagmegóvás céljából, kisebb munkálatokat, karbantartásokat végeztünk.

A Gondozási Központnál a tavalyi évben történt beruházások:

*nappali ellátás:* porszívó, tisztítógép – összesen nettó 92 039 Ft

*védőnői szolgálat:* magzati szívhallgató, szűrőaudiométer, látásvizsgáló könyv, színlátás vizsgáló könyv, kerékpár – összesen nettó 322 237 Ft

*orvosi ügyelet:* televízió – nettó 54 252 Ft

*jelzőrendszeres házi segítségnyújtás:* jelzőkészülék – nettó 135 200 Ft

*család- és gyermekjóléti szolgálat:* klíma szerelés, forgószékek vásárlása, redőny szerelés, új kapu elkészítése - összesen 537 200 Ft

*házi segítségnyújtás*: Bátaszéken és a társult településeken kerékpárokat vásároltunk, nettó 131 976 forint értékben.

*szociális étkeztetés:* székek – nettó 265 039 Ft

**Keresztély Gyula Városi Könyvtár**

Középfokú ellátást biztosító, általános gyűjtőkörű, nyilvános önkormányzati könyvtár. Használói köre a város és a városkörnyék lakosságából tevődik össze.

Működésére jellemző, hogy a múlt értékeit megtartva, a megváltozott igényeket figyelembe véve tevékenykedik. Könyvtári gyűjteménye tudatosan fejlesztett állomány, melynek összetétele az olvasói elvárásokat figyelembe véve gyarapszik. A gyarapodás arányait tekintve az egyensúlyra törekszik, de meghatározó eleme a felnőtt szépirodalom, ezt követi a gyermek szépirodalom, majd a felnőtt és a gyermek szakirodalom. Tekintettel a DVD, CD iránti gyengülő keresletre, ezeket a dokumentumtípusokat a könyvtár már nem rendeli meg. A meglévő állomány kölcsönzése sem jellemző.

2018 évben összesen 3 582 000 Ft értékben került beszerzésre dokumentum.

Összesen 1 572 db könyv került leltárba. Márai-program: 48 db könyv 130 000 Ft értékben A leltári állomány 2017. december 31.-én dokumentumtípusonként:

44 557 db könyv, 2 166 hang- kép-és elektronikus dokumentum. Ez összesen 46 723 db dokumentum. Az állományból kivonás munkafolyamata nem zárult le, de maga a selejtezés megtörtént.

Könyvtárunk legismertebb szolgáltatása a kölcsönzés, rendezvények szervezése, programok tartása, csoportok fogadása. A Számvevőség épületében a Kiállító terem működtetése.

Munkánk másik fontos területe a tájékoztatás. A legszembetűnőbb változás ezen a téren tapasztalható. Ebben a felgyorsult világban, a lehető legrövidebb idő alatt várja el az olvasó a számára szükséges információt. A gépi adatbázisok (OPAC, CIRC) használata ma már nélkülözhetetlen. Ezt főként a könyvtárközi kölcsönzéseknél (ODR) tapasztalhatjuk.

A kisvárosi közművelődési könyvtárak mindennapi életében, munkájában egyre több közművelődési tevékenységnek is helye van. Könyvtárunkra is jellemző ez a tevékenység. Programjaink egyre ismertebbek, látogatottabbak, s általuk is színesítjük a város kulturális életét. Rendezvényeink nagy része a könyvekhez, az olvasáshoz, a művelődéshez kapcsolódik. Ezen kívül olyan programokat szervezünk, melyek hiánypótlóak.

2018-ban 508 fő beiratkozott olvasó 10 700 alkalommal használta a könyvtárat. Kölcsönzött dokumentumok száma: 9 793 db. 67 alkalommal tartottunk óvodásoknak és általános iskolásoknak, és felnőtteknek különböző foglalkozásokat, vetítést, melyeken 2837 használó vett részt. Gyermekrendezvényeink pl. a húsvéti ajándékkészítés, Gyermeknap, Népmese napja, Összefogás a könyvtárakért, Besigheim Játszótér, Faültetés stb. nagyon sikeresek voltak. Évi összes látogatónk 10 700 fő.

(2018 évben 290 munkanapot dolgoztunk, a személyes használat száma 10700.Ez átlag napi 36-37 látogatót jelent.)

Az elmúlt évben 16 798 e forintból gazdálkodtunk. Bevételünk szolgáltatásokból 251 e Forint volt. Egész évi tevékenységünket racionálisan, takarékosan, költségkímélőn szerveztük.

2018 évben a könyvtár nem rendelkezett Érdekeltségnövelő támogatással.

**Bátaszékért Marketing Nonprofit Kft.**

A 2018 év legfőbb feladata a 2016-ban meghatározott működési keretek és ütemterv figyelembe vételével a 2017-es évben elvégzett tevékenységek, a városmarketing, a kommunikáció, a turisztikai és a közművelődési feladatok, az általános intézményi feladatellátás optimalizálása, illetve a lehetőségek figyelembe vételével a fenti programterületek fejlesztése, bővítése. A félévi beszámolást követően sem változott meg ez, kiterjedt figyelemmel igyekeztünk megfelelni a kötelezően vállat, illetve a saját magunk által megfogalmazott feladatainknak, az esetlegesen a tervezetten felüli programok kivitelezésének.

Feladatok:

* A kialakított marketingstratégia meghatározza azokat az irányvonalakat, amelyek a település kommunikációját és a városmarketinget általában jellemzik. Az előző időszakban (javarész 2017-ben, és a 2018. év legelején) megtörtént az alapelvek, az üzenetek, a célok, a kommunikációs irányvonalak meghatározása, feladatunk a kijelölt úton haladás, és a lehetőségekhez mérten az új felületeken (leginkább az online térben) történő megjelenés.
* Személyi feltételek biztosítása. Az előző évhez képest a Bátaszékért Marketing NKft. munkavállalóinak létszáma nem változott.
* A közművelődési feladatok ellátása. Városi rendezvényszervezés.
* A Turisztikai Információs Pont működtetése, a helyi termelők bemutatkozási lehetőségeinek bővítése.
* A médiakapcsolatok szervezése, a városi kommunikáció lebonyolítása.
* Információs anyagok összeállítása, kivitelezése, ajándéktárgyak, promóciós anyagok gyártatása.
* Cikádor újság szerkesztése és kivitelezése, valamint terjesztése, a kialakított szolgáltatási csomagok értékesítése, illetve a hasznosítható felületek optimalizálása.
* A társaság arculatának, információs felületeinek terveztetése és kiviteleztetése, valamint ezek összehangolása a város médiafelületeivel, arculatával.
* Pályázatfigyelés és pályázatírás.

A megvalósult jelentősebb programok:

|  |  |  |
| --- | --- | --- |
| **Dátum** | **Rendezvény** | **Helyszín** |
| 2018. február 22. | Farsangi színház | Petőfi Sándor Művelődési Ház |
| 2018 februártól | Kézműves foglalkozások (3 alkalom) | Petőfi Sándor Művelődési Ház |
| 2018. március 3. | Filmklub | Petőfi Sándor Művelődési Ház |
| 2018. március 7. | Norvég konferencia | Petőfi Sándor Művelődési Ház |
| 2018. március 8. | Városi nőnap | Petőfi Sándor Művelődési Ház |
| 2018. március 10. | Lány- és asszonybál | Petőfi Sándor Művelődési Ház |
| 2018. március 15. | Pilvax Kávéház és március 15. ünnepély | Petőfi Sándor Művelődési Ház, Hősök tere |
| 2018. április 7.  | Glöckner Fesztivál | Petőfi Sándor Művelődési Ház |
| 2018. április 11.  | Vers Város – Költészet napja | Romkert |
| 2018. április 28. | TeSzedd! - Várostakarítás | Bátaszék közterülete |
| 2018. május 1. | Városi majális | Piactér |
| 2018. május 11. | Bátaszéki borverseny | Petőfi Sándor Művelődési Ház |
| 2018. május 13. | Holocaust emléknap | Petőfi Sándor Művelődési Ház, Zsidó temető |
| 2018. május 14. | Roma művészeti kiállítás (Ráczné Kalányos Gyöngyi) | Petőfi Sándor Művelődési Ház |
| 2018. május 19. | Szent Mónika találkozó | Nagyboldogasszony Plébániatemplom |
| 2018. május 20. | Pünkösdi Rétesfesztivál | Piactér |
| 2018. május 25. | Orbán-nap | Nagyboldogasszony Plébániatemplom |
| 2018. május 26. | Városi gyereknap | Besigheim játszótér |
| 2018. május 26. | Bátaszéki Triatlonverseny | Bátaszék |
| 2018. június 1. | Pedagógusnap | gimnázium, általános iskola, óvoda |
| 2018. június 2. | Csarnokromboló | Kalász János Városi Sportcsarnok |
| 2018. június 14. | Értetek szemléletformáló program | általános iskola, Bátaszék |
| 2018. június 24. | Múzeumok éjszakája, Szent Iván éji hangverseny | Tájház, Romkert, Városi Tűzoltóság |
| 2018. június 29., 30.  | Város Napja | PM Hivatal, Keresztély Gyula Városi Könyvtár, Kanizsai D. Ált. Isk., Piactér |
| 2018. júl.-aug. | Táncolj velünk! Utcafesztivál | Árpád utca |
| 2018. augusztus 20. | Szent István ünnepe | Nagyboldogasszony Plébániatemplom, romkert |
| 2018. szeptember 5. | Kiállítás a jótékonyság világnapján | Petőfi Sándor Művelődési Ház |
| 2018. szeptember 7-9. | Bátaszéki Bornapok | Piactér |
| 2018. október 1. | Idősek világnapja | Petőfi Sándor Művelődési Ház |
| 2018. október 13. | Roma konferencia | Petőfi Sándor Művelődési Ház |
| 2018. október 21. | Színházi előadás | Petőfi Sándor Művelődési Ház |
| 2018. október 23. | Október 23-i ünnepély | Petőfi Sándor Művelődési Ház, Városháza |
| 2018. december 2. | Koncert - adventi | Nagyboldogasszony Plébániatemplom |
| 2018. december 7. | 70 éven felüliek karácsonyváró ünnepe | Tornacsarnok |
| 2018. december 14. | Városi Advent | Piac tér |
| 2018. december 19. | Fiatalok a városért | Városháza |

**Tájház**

A Bátaszéki Tájház 2017-től a ház megtekintéséért, tárlatvezetésért ellenszolgáltatásként belépőjegyet szed. 2018-ban a belépők ára változott. A felnőtt jegy 500 Ft + ÁFA, a diák és nyugdíjas jegy 400 Ft + ÁFA-ba, a 6 év alatti gyermekeknek 300 Ft + ÁFA-ba kerül. Oktatási intézmények gyermek csoportjainak 250 Ft/fő – a kísérő pedagógusoknak díjtalan. A csoportok 20 fő felett részesülnek kedvezményben.

2017-től a tájház számos programot és lehetőséget kínál a látogatóinak. Ilyen programjaink a borkóstolás és a drámapedagógia foglalkozás, illetve egy komplex nap kínálata nyugdíjasoknak, osztályoknak kirándulásra. A templom, romkert, tájház, az értéktár kiállítás és a molyhos tölgy megtekintése egész napos programot kínál az idelátogatóknak. A foglalkozásokat, programokat korosztályoknak megfelelően, igény szerint alakítjuk ki. 2018-ban folyamatosan igény volt ezekre a programokra, és nemcsak helyi szinten. Számos látogatója volt a háznak az ország minden területéről. Nyugdíjas klubok, osztálykirándulások, óvodás kirándulások, valamint hon- és népismereti órák kedvelt helyszíne a Bátaszéki Tájház. Külön öröm számunkra, hogy egy sikeres pályázat folyományaként interaktív számítógépes felülettel bővült az eszközpark a házban. Interneteléréssel is rendelkezik már az intézmény, illetve elkészült a honlap, amely immár mindenki számára megtekinthető a bataszektajhaz.hu oldalon. Stilizált öltözékeket is sikerült beszerezni a pályázatnak köszönhetően, így a bátaszéki németek, bukovinai székelyek és felvidékiek öltözékébe is belebújhatnak a hozzánk érkezők. A korszerű pedagógiai munkát tabletek és egyéb kiegészítő eszközök is szolgálják.

**Turisztikai Információs Pont**

A turisztika fejlődését támogató szemlélet Bátaszéken ezzel a kis üzlettel kezdett meghonosodni a településünkön. A boltban a bátaszéki logóval emblémázott ajándéktárgyak árusítása mellett (amelyeket elsősorban az ide érkező turistáknak és vendégeknek ajánljuk) a helyi termelők és termékeik megmutatása az egyik fontos cél. A velük együtt elindult közös munka, amelyik később egy közös bátaszéki brand-dé alakulhat majd, a városmarketing fontos irányelve. A 2017-es esztendőben új feladatot vállalt a Bátaszékért Marketing Nonprofit Kft. azzal, hogy helyi és helyközi buszbérleteket is árusít. 2018-ban ismét emelkedtek a bérleteladások, így ez a szolgáltatás hozta magával a több vásárlót, és az az üzletben árusított termékek nagyobb forgalmát is. 2018-ban is újabb termékekkel igyekeztünk bővíteni a már meglévő árukészletet. A Turisztikai Információs Pontban naponta 9:00-12:00 és 14:00-16:30 óra között, illetve a „nyári” időszakban szombaton 8:00-11:00 óráig nyitva tartó üzletben Bátaszék turisztikai látnivalóival, aktuális programokkal kapcsolatban is felvilágosítást kaphatnak a betérők. A város számos nagyobb rendezvényén rendkívüli nyitvatartással álltunk az ügyfelek rendelkezésére.

**Cikádor újság**

A településünkön 2600 példányban megjelenő havi újság 11 példányban jelent meg tavaly. Az újság szerkesztését a Bátaszékért Marketing Nonprofit Kft. végzi felelős kiadóként. A kiadvány számos közérdekű információn kívül programokat is tartalmaz, valamint közéleti, egészségügyi és sporttal kapcsolatos információkat, amelyek közvetlenül érintik a településen élőket. Az újság megjelenéséhez jól működő információs háló működik. Egyre többen és szívesebben írnak az újság hasábjaira, amely azt is jelzi, hogy még mindig igény van az írott sajtóra. A példányszám minden családhoz ingyen jut el a helyi postahivatal segítségével és a Bátaszék Város Önkormányzata jóvoltából.

**Webes elérhetőségek**

* [**http://www.bataszek.hu**](http://www.bataszek.hu)
* [**https://bataszekiprogramok.hu**](https://bataszekiprogramok.hu)
* [**https://bataszektajhaz.hu/**](https://bataszektajhaz.hu/)
* [**https://www.facebook.com/bataszekert.hu/**](https://www.facebook.com/bataszekert.hu/)
* [**https://www.facebook.com/bataszekvaros/**](https://www.facebook.com/bataszekvaros/)

**Városüzemeltetés, településfejlesztés**

A 2018.-ban elkészült beruházások főleg a települési infrastruktúrát érintették.

A beruházásokon kívül a város működési feltételeinek megteremtésére is úgymint a csapadékvíz elvezető rendszerek, az utak, hidak, a települési zöldfelületek karbantartására is gondot fordított az Önkormányzat.

Évente az aszfaltburkolatú **utak kátyúzását** végezzük, folyamatosan biztosítunk anyagot a régi beton lap járdák burkolatának átrakásához és cseréljük, pótoljuk az önkormányzati kezelésű utak mentén a KRESZ táblákat.

Évente megtörténik a burkolt csapadékvíz elvezető árkok tisztítása, szükség szerint zárt rendszerű csapadékvíz elvezetők út alatti átereszek mosatása.

A Bát-Kom 2004. Kft. dolgozóinak és a Közfoglalkoztatásba bevont dolgozók közreműködésével folyamatos volt ez évben is a település közterületein a **fűnyírás, parkgondozás** és a sportpályának a fenntartása, gondozása.

Civil szféra hatása a település életére

A város mindennapi életét meghatározzák a civil szervezetek tevékenységei, amik nagyban hozzájárulnak a mozgalmas közösségi élethez. A 35 egyesület minden korosztályt összefog, számos működési területet lefed, teret biztosít a városban jelen levő nemzetiségek számára a hagyományainak ápolására. Rendezvényekből egész évben nem volt hiány.

**Belső irányítási, ellenőrzési rendszer működésének értékelése**

Annak megállapítása, hogy a költségvetési szerv vezetője megfelelően alakította-e ki a KÖH belső kontroll rendszerét, szabályozta-e a FEUVE-t, és annak előírásai megvalósulnak-e a gyakorlatban, összhangban van-e a hivatal többi szabályzatával.

Bátaszék város Önkormányzatnál és intézményeinél 2018. évben lefolytatott ellenőrzéseket az előterjesztés 1. melléklete tartalmazza, míg a 2018. évi belső ellenőrzési megállapításokat a 2. melléklet.

### Önkormányzati bevételek alakulása

# **Bevételek**

Éves szinten a bevételi előirányzat 2 320 738 e Ft, míg a teljesítés 2 344 739 e Ft volt.

 Ez 101 %-os teljesülést jelent.

# **Működési bevételek**

Az Önkormányzat működési bevételei 1 020 354 e Ft-ban teljesültek (101,8 %).

 Mód. előirányzat Telj.

 1 002 174 e Ft 1 020 354 e Ft

A realizált bevételek 18 180 e Ft-tal haladták meg a tervezett előirányzatot.

* Az intézményi működési bevételek területén 92 834 e Ft bevételt realizáltunk, amely 274 e Ft-tal marad el a tervezett előirányzattól. A szolgáltatások ellenértékénél sajnos 113 e Ft-tal kevesebb bevételt tudtunk produkálni a tervezett adathoz képest. Az ÁFA visszatérítéseknél szintén alacsonyabb összeg realizálódott.
* A közhatalmi bevételeknél 314 058 e Ft teljesülést mértünk, ami 9 653 e Ft-tal haladja meg az előirányzati számot.

A bevétel kategórián belül az alábbi tételek kerülnek kimutatásra:

Gépjárműadó bevételeknél 21 072 e Ft 127,7 %-os a teljesülés, tehát a tervet teljesítettük.

* Helyi adóknál a teljesülés 290 721 e Ft (101 %), amely az év végi iparűzési adófeltöltésekből, és az évközi behajtási cselekményeknek köszönhetően alakult ki. Az iparűzési adónál az eredetileg tervezett 255 000 e Ft bevételhez képest 4 944 e Ft-tal magasabb bevétel teljesült (259 944 e Ft). A magánszemélyek kommunális adójánál a tervezett 32 000 e Ft-ból 30 777e Ft bevétel érkezett a bankszámlánkra.
* A helyi adókkal kapcsolatos pótlékok, illetve bírságok és egyéb sajátos bevételek 2 265 e Ft összegben teljesültek.
* Az önkormányzat legnagyobb bevételi forrását az állami támogatások és kiegészítések teszik ki. Az elmúlt évben 476 431 e Ft működési állami bevételt írtak jóvá a számlánkon. A pénzügyi iroda által benyújtott két forráskiegészítő pályázat sikeres elbírálása alapján 8 939 e Ft pótlólagos állami támogatásban részesült az önkormányzat.
* A bevételek között kiemelten fontos terület az átvett pénzek csoportja.

Az elkülönített állami pénzalapoktól átvett pénz 71 604 e Ft, ezen belül a TETT támogatás működési része 62 075 e Ft, központi költségvetési szervtől átvett pénz 2 695 e Ft, önkormányzatoktól átvett 12 909 e Ft, míg a társulásoktól 12 548 e Ft érkezett, TB alapoktól 7 046 e Ft, központi kezelésű előirányzatokra 18 365 e Ft, mindösszesen 125 167 e Ft.

Az önkormányzat 166 795 e Ft felhalmozási bevételhez jutott, melyből 10 152 e Ft felhalmozási célú pénzeszközátvétel, míg a többi alapvetően pályázati pénzek jóváírásából fakadt.

Államháztartáson belülről 156 643 e Ft támogatás érkezett, amelynek jelentős része 18 000 e Ft a TETT támogatáshoz kapcsolódik.

Felhalmozási kölcsönök visszatérüléséből 2 622 e Ft realizálódott.

# **Finanszírozási bevételek**

2018. év során az önkormányzat költségvetésében lévő hiányt belső forrásból az előző évi pénzmaradványból sikerült fedezni.

* Az előző évi költségvetési maradvány 1 141 084 e Ft a bevételeknél felhasználásra került.
* Az államháztartáson belüli megelőlegezések tekintetében 16 506 e Ft összeget utalt a MÁK 2018. év decemberében.

##### Önkormányzati Kiadások alakulása

# **Kiadások**

 Terv Telj. Telj. %

 2 320 738 e Ft 1 468 304 e Ft 63,3 %

A teljesülési adat 852 434 e Ft-tal marad el a tervezett előirányzattól. A bevételek gyakorlatilag a tervezettnek megfelelően alakultak, így látható, hogy összevont egyenlegben 876 435 e Ft-tal kedvezőbben alakult a kiadások és bevételek egyenlege a tervezettnél. Ebből következik, hogy a 2018. évi költségvetési maradvány az előző évihez hasonlóan jelentős összeget képvisel a kimutatásokban, illetve nem használtuk fel az elmúlt évi teljes maradványt 2018. évben.

A költségvetési bevételek tekintetében 2 344 739 e Ft bevételt realizáltunk, míg a költségvetési kiadások szintjén 1 468 304 e Ft teljesülésről beszélhetünk. A költségvetési többlet 876 435 e Ft. A fő számok alakulásának okainál meg kell említeni, hogy a teljesülések azért alakultak ilyen kedvezően, mert a pályázati pénzek jelentős része már realizálódott a 2018. év során, míg a hozzá kapcsolódó kiadások nagyobb része majd 2019. év során kerül elköltésre. A fejlesztési kiadások fedezetét a jelentős összegű maradvány hivatott biztosítani.

* Az egyik legjelentősebb kiadási tétel, a személyi juttatások tényszáma 1 159 e Ft-tal elmarad a módosított előirányzattól, ami 99,3 %- os teljesülést jelent. Bruttó 160 850 e Ft lett kifizetve az alkalmazottaknak és egyéb magánszemélyeknek ezen a jogcímen.
* A munkaadót terhelő járulék kiadásai a bér vonzataként szintén a tervezett alatt realizálódtak, mintegy 120 e Ft- tal maradt el a módosított előirányzattól. Összesen 31 209 e Ft (99,6 %) járulékot fizetett az önkormányzat az államkasszába.
* Dologi kiadások területén 270 262 e Ft teljesülés tapasztalható a módosított előirányzatban szereplő 282 533 e Ft összeggel szemben. Tehát a felhasználás elmarad a tervezett lehetőségektől 95,7 % (12 271 e Ft különbözet).
* Működési célú pénzeszközátadás szintén a tervezett szint alatt alakult 480 017 e Ft (99,6%).
* Az ellátottak juttatásai (szociálpolitikai juttatások) keret felhasználásánál a tervezett 28 844 e Ft –tal szemben 22 981 e Ft került kifizetésre 79,7%.
* A felújításoknál 105 250 e Ft (97,6 %-os) a teljesülés (részletek a **4. számú mellékletben**).
* A beruházási kiadások 368 752 e Ft (99,4 %-os) teljesülést mutatnak, részletek a **3. számú mellékletben**
* Finanszírozási kiadásoknál a tervezett 15 227 e Ft-os államháztartáson belüli megelőlegezések visszafizetése jelenik meg.

###### A maradványok változásának tartalma

|  |
| --- |
| Maradványkimutatás |
| # | Megnevezés | Összeg |
| 1 | 2 | 3 |
| 01 | 01 Alaptevékenység költségvetési bevételei | 1 187 149 035 |
| 02 | 02 Alaptevékenység költségvetési kiadásai | 1 453 077 261 |
| **03** | **I Alaptevékenység költségvetési egyenlege (=01-02)** | **-265 928 226** |
| 04 | 03 Alaptevékenység finanszírozási bevételei | 1 315 531 955 |
| 05 | 04 Alaptevékenység finanszírozási kiadásai | 173 168 857 |
| **06** | **II Alaptevékenység finanszírozási egyenlege (=03-04)** | **1 142 363 098** |
| **07** | **A) Alaptevékenység maradványa (=±I±II)** | **876 434 872** |
| **15** | **C) Összes maradvány (=A+B)** | **876 434 872** |
| **16** | **D) Alaptevékenység kötelezettségvállalással terhelt maradványa** | **782 099 613** |
| **17** | **E) Alaptevékenység szabad maradványa (=A-D)** | **94 335 259** |

###### Értékpapír- és hitelműveletek alakulása

**Hitelek**

Az Önkormányzat 2018.12.31-én nem rendelkezik hitel állománnyal.

**Értékpapírok**

Az Önkormányzat 2018.12.31-én nem rendelkezik értékpapír állománnyal.

###### Vagyoni helyzet alakulása

A vagyoni helyzet alakulását az mellékletben szereplő mérleg mutatja be.

A mérleg fő összeg 6 034 284 e Ft e Ft -ról 6 107 110 e Ft-ra, 72 826 e Ft-tal növekedett. 2018. év végén a mérleg fő összeg mintegy 1,2 %-kal növekedett az előző évi adathoz képest. Ennek az eszköz oldalon az alapvető oka, befektetett eszközök, és ezen belül a tárgyi eszköz állomány jelentős 326 166 e Ft –os növekedése. Az elmúlt évben a tárgyi eszközök pótlására, beruházásokra elsősorban pályázati pénzekből jelentős összeget tudott fordítani az önkormányzat, így az értékcsökkenések elszámolását is figyelembe véve a tárgyi eszköz állomány mérlegértéke növekedett. A készletek 560 e Ft értékben csökkentek. A pénzeszköz állomány 269 453 e Ft összegben csökkent a pályázati pénzek felhasználásának köszönhetően. A követelések mérlegértéke jelentős mértékben növekedett. A forrás oldalon látható, hogy a vagyon értékének 72 826 e Ft-os növekedése úgy ment végbe, hogy a kötelezettségek 29 835 e Ft értékben növekedtek az előző évhez képest. A megnövekedett pályázati pénzek, valamint a közművagyon könyvekbe történő felvételével kapcsolatosan a forrás oldalon a halasztott eredményszemléletű bevételek soron képződik meg az eszköznövekmény forrása. A fenti elszámolásához kapcsolódó számviteli szabályok miatt jelentős mértékben megnőtt a passzív időbeli elhatárolások mérlegértéke 2 397 094 e Ft.

#### Vagyoni helyzetet tükröző mutatók

|  |  |  |  |
| --- | --- | --- | --- |
| **M u t a t ó** | **Előző év** | **Tárgyév** | **Változás** |
|

|  |
| --- |
| Befektetett eszközök aránya |

 | 80,7 | 85,1 | 4,4 |
|

|  |
| --- |
| Forgóeszközök aránya |

 | 19,3 | 14,9 | -4,4 |
|

|  |
| --- |
| Tőkeerősség |

 | 61,7 | 59,4 | -2,3 |
|

|  |
| --- |
| Kötelezettségek aránya |

 | 0,7 | 1,2 | 0,5 |
|

|  |
| --- |
| Befektetett eszközök fedezete I. |

 | 76,5 | 69,8 | -6,7 |
|

|  |
| --- |
| Befektetett eszközök fedezete II. |

 | 76,8 | 70,7 | -6,1 |
|

|  |
| --- |
| Forgótőke, saját tőke aránya  |

 | 31,2 | 25,1 | -6,1 |
|

|  |
| --- |
| Tőkeerősség (saját tőke aránya) |

 | 61,7 | 59,4 | -2,3 |
|

|  |
| --- |
| Saját tőke növekedési mutató |

 | 76,8 | 74,8 | -2 |

Befektetett eszközök aránya az összes eszközön belül:

Megállapítható, hogy a mérlegfőösszeghez viszonyítva a befektetett eszközök aránya lényegesen nem változott, gyakorlatilag megegyezik az előző évi hasonló adatával.

**Forgóeszközök aránya az összes eszközön belül**

A forgóeszközök állománya csökkent az előző évi záró állományhoz képest. A volumenváltozás 14,9 %-ot mutat.

**Forgóeszközök összetétele**

A követelések területén növekedés tapasztalható. Forgatási célú értékpapír állománnyal év végén nem rendelkezett az önkormányzat. A pénzeszközök területén 269 453 e Ft összegben csökkent, részarányuk a forgóeszközökön belül 92,8 %.

##### Források

**Saját forrás aránya az összes forráson belül**

A mutató értékéből megállapítható, hogy az önkormányzat aktíváit 59,4 %-ban saját forrásból finanszírozta, tehát a tőke áttétel illetve az eladósodottság nem magas. Az előző évi hasonló adatokat figyelembe véve 2,3 % ponttal változott az önkormányzat tőkeerőssége.

**Kötelezettségek aránya az összes forráson belül**

Mutatók alapján megállapítható, hogy az összes forráson belül 0,5 % ponttal csökkent a kötelezettségek aránya, amely így 1,2 %-ot tesz ki. Abszolút értékben a kötelezettségek 29 835 e Ft-tal növekedtek az előző év adataihoz képest.

**Vagyonfedezeti mutató**

A vagyonfedezeti mutató százalékos mértéke 59,4 %, mivel a mutató 100 % alá ment, ez azt jelenti, hogy a tartósan befektetett eszközök nem teljes egészében tartós forrással (saját tőke, hosszú lejáratú kötelezettség) lettek lefinanszírozva.

**Pénzügyi helyzet értékelése**

|  |  |  |
| --- | --- | --- |
| **a) Adósságállománnyal kapcsolatos mutatók** |  |  |
| **M u t a t ó** | **Előző év** | **Tárgyév** | **Változás** |
|

|  |
| --- |
| **Hitelfedezeti mutató** |

 | 14 882 | 3738,7 |  |
|

|  |
| --- |
| **(Adós +vevő) - szállítóállomány összemérési mutató** |

 | 1 444 |  |  |
|

|  |
| --- |
| **Adósságállomány aránya** |

 | 1,1 | 1,2 | 0,1 |
| **b) Likviditás alakulása** |  |  |  |
| **M u t a t ó** | **Előző év** | **Tárgyév** | **Változás** |
|

|  |
| --- |
| **Likviditási gyorsráta mutató** |

 | 288 598 | 48 639 | -239 959 |
|

|  |
| --- |
| **Likviditási mutató** |

 | 3 014 | 52 387 | 49 373 |

**Likviditási gyorsráta**

Az előző évi adathoz képest romlott a mutató értéke, de még így is nagyon jó az önkormányzat likviditása

**Likviditás**

A mutató azt jelzi, hogy a rövidlejáratú kötelezettségekhez viszonyítva mekkora likvid, azaz rövid időn belül pénzzé tehető eszközzel rendelkezik az önkormányzat. Megállapítható, hogy az önkormányzat likviditása jónak mondható.

A zárszámadási rendelet 10. tájékoztató mellékletében bemutatásra kerül az elszámolt értékcsökkenés összege, és ezzel összevetve az elhasználódott eszközök pótlására fordított tényleges kiadások, illetve az eszközök elhasználódási fokának alakulása.

**Létszám**

Az önkormányzat intézményei részére 2018-ban engedélyezett álláshelyek számát a rendelet-tervezet 10. melléklet tartalmazza.

**A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet** (továbbiakban: Korm. rendelet)11. §(1) bekezdése szerint a költségvetési szerv vezetője köteles a Korm. rendelet 1. melléklete szerinti nyilatkozatban értékelni a költségvetési szerv belső kontrollrendszerének minőségét. A Korm. rendelet 11. § (2a) bekezdése alapján a vezetői nyilatkozatot a polgármester a zárszámadási rendelet tervezetével együtt terjeszti a képviselő-testület elé.

A vezetői nyilatkozat az előterjesztés 3. melléklete.

**Tisztelt Képviselő-testület!**

Megállapítható, hogy az önkormányzat kötelező feladatait ellátta, intézményeinek működtetése megfelelő szinten megvalósult, hangsúlyt fektetett a szociálisan rászorulók megsegítésére, áldozott a kulturális és sportélet szinten tartására és mindezeken túl jelentős mértékben fejlesztésekre is fordított, és ami nagyon fontos megőrizte fizetőképességét.

Az önkormányzat igen mozgalmas évet zárt 2018. évben. A mutatók is jelzik, hogy az önkormányzat vagyona az értékcsökkenések elszámolását figyelembe véve is növekedett. A likviditása továbbra is jónak mondható, és a hitel, kölcsönállománya nincs. Úgy ítélem meg, hogy 2018. évben felelősségteljes gazdálkodás mellett, állami segítséggel tisztes eredményeket tudtunk elérni.

A 2018. évi zárszámadási rendelet-tervezetet ajánlom elfogadásra.

*Az Áht. 91. § (1) bekezdésének* második mondata értelmében ***„….A zárszámadási rendelet tervezetével együtt a képviselő-testület részére tájékoztatásul be kell nyújtani a kincstár***[***68/A. §***](https://www.opten.hu/optijus/lawtext/175837#sid894720)***szerinti ellenőrzése keretében a helyi önkormányzat éves költségvetési beszámolójával kapcsolatosan elkészített jelentését.”***

Az Áht. 68/A. §-a szerint: ***”Az európai támogatásokat auditáló szerv által végzett ellenőrzésre a*** [***63. § (2)***](https://www.opten.hu/optijus/lawtext/175837#sid322560) ***és*** [***(4) bekezdését***](https://www.opten.hu/optijus/lawtext/175837#sid954112)***,*** [***64. § (1)***](https://www.opten.hu/optijus/lawtext/175837#sid324096) ***és*** [***(2) bekezdését***](https://www.opten.hu/optijus/lawtext/175837#sid324864)***,*** [***65. § (1) bekezdését***](https://www.opten.hu/optijus/lawtext/175837?tkertip=4&tsearch=z%c3%a1rsz%c3%a1mad%c3%a1si*&page_to=1#sid325888)***,*** [***(2) bekezdés a) pontját***](https://www.opten.hu/optijus/lawtext/175837?tkertip=4&tsearch=z%c3%a1rsz%c3%a1mad%c3%a1si*&page_to=1#sid328704) ***és*** [***(3)***](https://www.opten.hu/optijus/lawtext/175837?tkertip=4&tsearch=z%c3%a1rsz%c3%a1mad%c3%a1si*&page_to=1#sid329728) ***-*** [***(5) bekezdését***](https://www.opten.hu/optijus/lawtext/175837?tkertip=4&tsearch=z%c3%a1rsz%c3%a1mad%c3%a1si*&page_to=1#sid330752) ***alkalmazni kell.”***

Ilyen jelentés nem érkezett.

Ugyanakkor a *költségvetési szervek belső kontrollrendszeréről és belső ellenőrzéséről rendelkező 370/2011. (XII. 31.) Korm. rendelet 49. § (3a)**bekezdése* szerint a polgármester a tárgyévre vonatkozó éves ellenőrzési jelentést, – a tárgyévet követően, a zárszámadási rendelettervezettel egyidejűleg – a képviselő-testület elé terjeszti jóváhagyásra. Ennek eleget téve az előterjesztés 1. és 2. mellékletében tájékoztatást adunk a képviselő-testületnek, egyrészt az önkormányzat intézményeinél 2018. évben lefolytatott mindennemű ellenőrzésről, másrészt bemutatjuk a belső ellenőrzést végző összefoglaló jelentését az elmúlt évről. Kérem, hogy ezeket az alábbi határozati javaslat elfogadásával szíveskedjenek elfogadni:

**H a t á r o z a t i j a v a s l a t :**

**a 2018. évben lefolytatott ellenőrzésekről szóló tájékoztató elfogadására, az összefoglaló jelentés jóváhagyására**

Bátaszék város Önkormányzat Képviselő-testülete;

1. az önkormányzat költségvetési szerveinél lefolytatott ellenőrzésről szóló tájékoztatót tudomásul veszi,
2. *a költségvetési szervek belső kontrollrendszeréről és belső ellenőrzéséről rendelkező 370/2011. (XII. 31.) Korm. rendelet 49. § (3a)**bekezdésében* foglaltakra figyelemmel a 2018. évre vonatkozó belső ellenőrzési összefoglaló jelentést jóváhagyja.

*Határidő:* 2019. május 10.

*Felelős:* Kondriczné dr. Varga Erzsébet jegyző

 (a határozat megküldéséért)

*Határozatról értesül:* Bátaszéki KÖH pénzügyi iroda

 irattár